title: Komisijos įgyvendinimo reglamentas (ES) 2021/180 2021 m. vasario 9 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Dalmatinska pečenica“ (SGN))

text:
2021 2 16

                  LT

                  Europos Sąjungos oficialusis leidinys

                  L 53/98

         KOMISIJOS ĮGYVENDINIMO REGLAMENTAS (ES) 2021/180
         2021 m. vasario 9 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Dalmatinska pečenica“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Dalmatinska pečenica“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Dalmatinska pečenica“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Dalmatinska pečenica“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.2 klasei „Mėsos produktai (virti, sūdyti, rūkyti ir kt.)“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 9 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  OL C 309, 2020 9 18, p. 9.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: Komisijos įgyvendinimo reglamentas (ES) 2021/181 2021 m. vasario 15 d. kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (Tekstas svarbus EEE)

text:
2021 2 16

                  LT

                  Europos Sąjungos oficialusis leidinys

                  L 53/99

         KOMISIJOS ĮGYVENDINIMO REGLAMENTAS (ES) 2021/181
         2021 m. vasario 15 d.
         kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 16 straipsnio 1 dalį ir 3 dalies a punktą, 21 straipsnio 2 dalį ir 22 straipsnio 1 dalį,
         kadangi:

                     (1)

                     Komisijos reglamento (EB) Nr. 889/2008 (2) 42 straipsnio b punkte nustatyta, kad iki 2020 m. gruodžio 31 d. tam tikromis sąlygomis, jei nėra ekologiškai užaugintų jauniklių vištų, į ekologiškos gyvulininkystės padalinį gali būti atgabenta ne vyresnių kaip 18 savaičių neekologiškai užaugintų jauniklių dėsliųjų vištų;

                     (2)

                     ekologiškai užaugintų jauniklių dėsliųjų vištų skaičius ir kokybė Sąjungos rinkoje nepatenkina ūkininkų, laikančių vištas dedekles, poreikių. Dėl COVID-19 pandemijos protrūkio ir susijusios visuomenės sveikatos krizės Europos Parlamento ir Tarybos reglamentu (ES) 2020/1693 (3) vieniems metams atidėta Europos Parlamento ir Tarybos reglamento (ES) 2018/848 (4) taikymo pradžios data ir kitos susijusios jame nurodytos datos. Dėl šios priežasties Komisijos įgyvendinimo reglamento (ES) 2020/464 (5), kuriuo, inter alia, nustatomos išsamesnės ekologinio jauniklių vištų auginimo nuostatos, taikymas taip pat bus atidėtas iki 2022 m. sausio 1 d. Todėl, siekiant skirti daugiau laiko ekologiškam jauniklių dėsliųjų vištų auginimui išvystyti ir ekologinės kiaušinių produkcijos tęstinumui užtikrinti iki naujų Reglamento (ES) 2018/848 ir Įgyvendinimo reglamento (ES) 2020/464 taikymo pradžios datų, išimtinės gamybos taisyklės, pagal kurią leidžiama naudoti ne vyresnes kaip 18 savaičių neekologiškai užaugintas jaunikles dėsliąsias vištas, taikymo laikotarpis turėtų būti pratęstas iki 2021 m. gruodžio 31 d.;

                     (3)

                     pagal Reglamento (EB) Nr. 889/2008 43 straipsnį, jeigu ūkininkai negali gauti vien tik ekologiškai pagamintų baltyminių pašarų, 2018, 2019 ir 2020 kalendoriniais metais 12 mėnesių laikotarpiu kiaulių ir naminių paukščių racione gali būti ne daugiau kaip 5 % neekologiškų baltyminių pašarų;

                     (4)

                     ekologiškų baltyminių pašarų Sąjungos rinkoje per mažai ir jų kokybė nepakankama, kad būtų galima patenkinti ekologiniuose ūkiuose auginamų kiaulių ir naminių paukščių mitybos reikalavimus. Ekologiškų baltyminių pašarinių augalų vis dar užauginama nepakankamai, kad būtų galima patenkinti paklausą. Todėl tikslinga suteikti galimybę tam tikrą ribotą neekologiškų baltyminių pašarų dalį naudoti dar vienus kalendorinius metus iki naujos Reglamento (ES) 2018/848 taikymo pradžios datos, visų pirma taikant minėto reglamento II priedo II dalies 1.9.3.1 punkto c papunkčio ir 1.9.4.2 punkto c papunkčio nuostatas dėl kiaulių ir naminių paukščių mitybos;

                     (5)

                     pagal Reglamento (EB) Nr. 834/2007 16 straipsnio 3 dalies b punktą keletas valstybių narių Komisijai ir kitoms valstybėms narėms pateikė dokumentus dėl tam tikrų medžiagų siekdamos, kad tas medžiagas būtų leista naudoti ir jos būtų įtrauktos į Reglamento (EB) Nr. 889/2008 V ir VIII priedus. Tuos dokumentus išnagrinėjo Konsultacinė ekologinės gamybos ekspertų grupė (EGTOP) ir Komisija;

                     (6)

                     savo rekomendacijose dėl pašarinių žaliavų ir pašarų priedų (6) EGTOP padarė išvadą, kad monoamonio fosfatas (amonio divandenilio ortofosfatas), naudojamas kaip mineralinis papildas, atitinka ekologinės akvakultūros tikslus ir principus. Todėl ši medžiaga turėtų būti įtraukta į Reglamento (EB) Nr. 889/2008 V priedo 1 skirsnį, tačiau tik akvakultūros reikmėms. Siekiant aiškumo, visą to skirsnio lentelę reikėtų pakeisti nauja lentele;

                     (7)

                     savo rekomendacijose dėl maisto priedų ir pagalbinių maisto perdirbimo medžiagų (7) EGTOP padarė išvadą, kad natrio alginatas, naudojamas kaip priedas dešrų iš mėsos apvalkalui formuoti, kalcio chloridas, naudojamas kaip pagalbinė perdirbimo medžiaga dešrų iš mėsos apvalkalui formuoti, ir aktyvintosios anglys, naudojamos kaip pagalbinė perdirbimo medžiaga gyvūniniams maisto produktams gaminti, atitinka ekologinės gamybos tikslus ir principus. Todėl tos medžiagos turėtų būti įtrauktos į Reglamento (EB) Nr. 889/2008 VIII priedą;

                     (8)

                     todėl Reglamentas (EB) Nr. 889/2008 turėtų būti atitinkamai iš dalies pakeistas;

                     (9)

                     siekiant aiškumo ir teisinio tikrumo, šis reglamentas turėtų įsigalioti jo paskelbimo Europos Sąjungos oficialiajame leidinyje dieną ir būti taikomas nuo 2021 m. sausio 1 d. iki 2021 m. gruodžio 31 d.;

                     (10)

                     šiame reglamente nustatytos priemonės atitinka Ekologinės gamybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamentas (EB) Nr. 889/2008 iš dalies keičiamas taip:

                        1)

                        42 straipsnio b punkte data „2020 m. gruodžio 31 d.“ pakeičiama data „2021 m. gruodžio 31 d.“;

                        2)

                        43 straipsnio antra pastraipa pakeičiama taip:
                        „2018, 2019, 2020 ir 2021 kalendoriniais metais minėtų gyvūnų racione neekologiškų baltymingų pašarų 12 mėnesių laikotarpiu gali būti ne daugiau kaip 5 %.“;

                        3)

                        V ir VIII priedai iš dalies keičiami pagal šio reglamento priedą.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2021 m. sausio 1 d. iki 2021 m. gruodžio 31 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 15 d.

                  Komisijos vardu

                  Pirmininkė

               Ursula VON DER LEYEN

            (1)  OL L 189, 2007 7 20, p. 1.

            (2)  2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).

            (3)  2020 m. lapkričio 11 d. Europos Parlamento ir Tarybos reglamentas (ES) 2020/1693, kuriuo iš dalies keičiamos Reglamento (ES) 2018/848 dėl ekologinės gamybos ir ekologiškų produktų ženklinimo nuostatos dėl taikymo pradžios datos ir tam tikrų kitų tame reglamente nurodytų datų (OL L 381, 2020 11 13, p. 1).

            (4)  2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).

            (5)  2020 m. kovo 26 d. Komisijos įgyvendinimo reglamentas (ES) 2020/464, kuriuo nustatomos tam tikros Europos Parlamento ir Tarybos reglamento (ES) 2018/848 taikymo taisyklės, susijusios su dokumentais, kurie turi būti pateikti siekiant, kad atgaline data būtų pripažinti perėjimo prie ekologinės gamybos laikotarpiai, su ekologiškų produktų gamyba ir su informacija, kurią turi pateikti valstybės narės (OL L 98, 2020 3 31, p. 2).

            (6)  Galutinė ataskaita dėl maisto produktų (VI) ir galutinė ataskaita dėl pašarų (IV),
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_lt.

            (7)  Galutinė ataskaita dėl maisto produktų (VI) ir galutinė ataskaita dėl pašarų (IV),
         https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_lt.

            PRIEDAS
            Reglamento (EB) Nr. 889/2008 V ir VIII priedai iš dalies keičiami taip:

                        1)

                        V priedo 1 skirsnio lentelė pakeičiama taip:

                                                „Leidimas

                                                Medžiaga

                                                Naudojimo sąlygos

                                    A

                                    Karbonatingieji jūrinių moliuskų kiautai

                                    A

                                    Karbonatingieji jūriniai dumbliai (Maerl)

                                    A

                                    Raudonieji jūriniai dumbliai

                                    A

                                    Kalcio gliukonatas

                                    A

                                    Kalcio karbonatas

                                    A

                                    Befluoris monokalcio fosfatas

                                    A

                                    Befluoris dikalcio fosfatas

                                    A

                                    Magnio oksidas (bevandenė magnezija)

                                    A

                                    Magnio sulfatas

                                    A

                                    Magnio chloridas

                                    A

                                    Magnio karbonatas

                                    A

                                    Kalcio ir magnio fosfatas

                                    A

                                    Magnio fosfatas

                                    A

                                    Mononatrio fosfatas

                                    A

                                    Kalcio ir natrio fosfatas

                                    A

                                    Monoamonio fosfatas (amonio divandenilio ortofosfatas)

                                    Tik akvakultūros reikmėms“

                                    A

                                    Natrio chloridas

                                    A

                                    Natrio bikarbonatas

                                    A

                                    Natrio karbonatas

                                    A

                                    Natrio sulfatas

                                    A

                                    Kalio chloridas

                        2)

                        VIII priedas iš dalies keičiamas taip:

                                    a)

                                    su E 401 (natrio alginatu) susijusio A skirsnio lentelės įrašo paskutinėje skiltyje prirašomi šie žodžiai: „ir dešros iš mėsos“;

                                    b)

                                    B skirsnio lentelė iš dalies keičiama taip:

                                                i)

                                                su kalcio chloridu susijusio įrašo trečioje skiltyje įrašoma X, o paskutinėje skiltyje prirašomi šie žodžiai: „Gyvūninės kilmės maisto produktų atveju: dešros iš mėsos“;

                                                ii)

                                                su aktyvintomis anglimis susijusio įrašo trečioje skiltyje įrašoma X.


title: Komisijos įgyvendinimo reglamentas (ES) 2021/238 2021 m. vasario 16 d. kuriuo dėl nuo įgyvendinimo reglamentų (ES) Nr. 180/2014 ir (ES) Nr. 181/2014 nukrypti leidžiančios nuostatos, taikomos atliekant patikras, susijusias su atokiausiems Sąjungos regionams ir mažosioms Egėjo jūros saloms skirtomis specialiomis žemės ūkio priemonėmis, iš dalies keičiamas Įgyvendinimo reglamentas (ES) 2020/532

text:
2021 2 17

                  LT

                  Europos Sąjungos oficialusis leidinys

                  L 56/10

         KOMISIJOS ĮGYVENDINIMO REGLAMENTAS (ES) 2021/238
         2021 m. vasario 16 d.
         kuriuo dėl nuo įgyvendinimo reglamentų (ES) Nr. 180/2014 ir (ES) Nr. 181/2014 nukrypti leidžiančios nuostatos, taikomos atliekant patikras, susijusias su atokiausiems Sąjungos regionams ir mažosioms Egėjo jūros saloms skirtomis specialiomis žemės ūkio priemonėmis, iš dalies keičiamas Įgyvendinimo reglamentas (ES) 2020/532
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 62 straipsnio 2 dalies pirmos pastraipos a ir b punktus,
         atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams ir panaikinamas Tarybos reglamentas (EB) Nr. 247/2006 (2), ypač į jo 8 straipsnį ir 18 straipsnio 1 dalies antrą pastraipą,
         atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms ir panaikinamas Tarybos reglamentas (EB) Nr. 1405/2006 (3), ypač į jo 7 straipsnį, 11 straipsnio 3 dalį ir 14 straipsnio 1 dalies antrą pastraipą,
         kadangi:

                     (1)

                     dėl COVID-19 pandemijos ir valstybėse narėse nustatytų plataus masto judėjimo apribojimų visose valstybėse narėse susiduriama su išskirtiniais administraciniais sunkumais planuojant ir laiku atliekant reikiamą patikrų vietoje skaičių;

                     (2)

                     atsižvelgiant į precedento neturintį šių aplinkybių pobūdį, buvo būtina sumažinti šiuos sunkumus ir nukrypti nuo įvairių bendros žemės ūkio politikos srityje taikomų įgyvendinimo reglamentų nuostatų dėl tam tikrų administracinių patikrų ir patikrų vietoje;

                     (3)

                     Komisijos įgyvendinimo reglamente (ES) 2020/532 (4) nustatytos nuostatos, leidžiančios nukrypti, inter alia, nuo Komisijos įgyvendinimo reglamentų (ES) Nr. 809/2014 (5), (ES) Nr. 180/2014 (6) ir (ES) Nr. 181/2014 (7);

                     (4)

                     Įgyvendinimo reglamento (ES) Nr. 180/2014 22 straipsnyje ir Įgyvendinimo reglamento (ES) Nr. 181/2014 20 straipsnyje nustatyta, kad visais reikiamais atvejais atitinkamos valstybės narės, atlikdamos patikras, susijusias su atokiausiems Sąjungos regionams ir mažosioms Egėjo jūros saloms skirtomis specialiomis žemės ūkio priemonėmis, turi naudotis integruota administravimo ir kontrolės sistema. Todėl šioms patikroms mutatis mutandis taikomos Įgyvendinimo reglamento (ES) 2020/532 I skyriuje nurodytos nukrypti leidžiančios nuostatos, skirtos pagal integruotą administravimo ir kontrolės sistemą atliekamoms tiesioginių išmokų ir kompleksinės paramos patikroms;

                     (5)

                     tačiau tam tikros su atokiausiems Sąjungos regionams ir mažosioms Egėjo jūros saloms skirtomis specialiomis žemės ūkio priemonėmis susijusios patikros vietoje atliekamos netaikant integruotos administravimo ir kontrolės sistemos ir panašu, kad Įgyvendinimo reglamento (ES) 2020/532 II skyriuje numatytų nukrypti leidžiančių nuostatų nepakanka tam, kad laiku būtų galima pašalinti visus sunkumus, su kuriais susiduriama atliekant patikras vietoje, visų pirma atsižvelgiant į atokiausių regionų geografinį atokumą;

                     (6)

                     todėl tikslinga Įgyvendinimo reglamento (ES) 2020/532 II skyriuje nurodytų nukrypti leidžiančių nuostatų taikymą išplėsti, kad būtų sudarytos sąlygos naudoti ir alternatyvius įrodymus ir (arba) pritaikytus terminus, su sąlyga, kad jų pakaktų patikrinti, ar priemonės įgyvendinamos teisingai, ir kartu būtų išlaikytas tinkamas patikinimo lygis;

                     (7)

                     šiuo reglamentu 2020 paraiškų teikimo metams dėl COVID-19 pandemijos nustatoma papildoma nuo įgyvendinimo reglamentų (ES) Nr. 180/2014 ir (ES) Nr. 181/2014 nukrypti leidžianti nuostata, todėl jis turėtų įsigalioti jo paskelbimo Europos Sąjungos oficialiajame leidinyje dieną ir būti taikomas atgaline data nuo tos pačios dienos kaip ir Įgyvendinimo reglamentas (ES) 2020/532;

                     (8)

                     Reglamento (ES) Nr. 1306/2013 59 straipsnio 5 dalyje nustatyta, kad valstybės narės turi užtikrinti būtiniausią patikrų vietoje lygį, reikalingą veiksmingam rizikos valdymui užtikrinti, ir prireikus tą būtiniausią lygį padidinti. Atsižvelgiant į šių įpareigojimų pobūdį ir tikrinimo pastangų proporcingumą COVID-19 pandemijos aplinkybėmis, valstybėms narėms, kurios naudojasi Įgyvendinimo reglamente (ES) 2020/532 numatytomis nukrypti leidžiančiomis nuostatomis, turėtų būti leidžiama neatsižvelgti į atliktų patikrų rezultatus, kiek tai susiję su vėlesniais paraiškų teikimo metais. Tačiau tikrinimo normos padidinimas, kuris turėjo būti taikomas 2020 paraiškų teikimo metais, turėtų būti taikomas 2021 paraiškų teikimo metais atitinkamai padidinant tikrinimo normą;

                     (9)

                     todėl Įgyvendinimo reglamentas (ES) 2020/532 turėtų būti atitinkamai iš dalies pakeistas;

                     (10)

                     šiame reglamente nustatytos priemonės atitinka Tiesioginių išmokų komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2020/532 iš dalies keičiamas taip:

                        1)

                        12 straipsnis papildomas šiomis pastraipomis:

                           „5.   Nukrypstant nuo Įgyvendinimo reglamento (ES) Nr. 180/2014 16 straipsnio 2 dalies ir 22 straipsnio, tais atvejais, kai dėl priemonių, kurių imtasi siekiant kovoti su COVID-19 pandemija, valstybės narės su specialiomis atokiausiems regionams skirtomis priemonėmis susijusių patikrų vietoje negali atlikti pagal tuose straipsniuose nustatytas taisykles, jos gali nuspręsti:

                                       a)

                                       vietoj patikrų vietoje naudoti naujas technologijas, įskaitant su geografine vietove susietas nuotraukas, nuotraukas su nurodyta data, bepiločių orlaivių stebėjimo ataskaitas su nurodyta data, vaizdo konferencijas su paramos gavėjais arba bet kokius atitinkamus patvirtinamuosius dokumentus, kuriais galėtų būti remiamasi tikrinant, ar priemonės įgyvendinamos tinkamai;

                                       b)

                                       tas patikras už 2020 paraiškų teikimo metus atlikti bet kuriuo tų metų laikotarpiu su sąlyga, kad atliekant patikrą vis dar įmanoma patikrinti atitiktį pagalbos ir (arba) paramos skyrimo sąlygoms, taip pat po to, kai išmokėta galutinė išmoka.

                                 Valstybės narės, kurios taiko pirmoje pastraipoje nustatytas nukrypti leidžiančias nuostatas, visų pirma kurios keičia patikrų laiką arba sumažina jų skaičių, nustato alternatyvių metodų naudojimo tvarką, kad būtų išlaikytas tinkamas išlaidų teisėtumo ir tvarkingumo patikinimo lygis ir atitiktis kompleksinės paramos reikalavimams bei standartams.

                           6.   Taikant Reglamento (ES) Nr. 1306/2013 59 straipsnio 5 dalį, į patikrų, atliktų pagal šio straipsnio 2 ir 4 dalis, rezultatus neatsižvelgiama, kiek tai susiję su vėlesniais paraiškų teikimo metais. Tačiau tikrinimo normos padidinimas, kuris pagal to reglamento 59 straipsnio 5 dalį turėjo būti taikomas 2020 paraiškų teikimo metais, taikomas 2021 paraiškų teikimo metais atitinkamai padidinant tikrinimo normą.“;

                        2)

                        13 straipsnis papildomas šiomis pastraipomis:

                           „5.   Nukrypstant nuo Įgyvendinimo reglamento (ES) Nr. 181/2014 13 straipsnio 2 dalies ir 20 straipsnio, tais atvejais, kai dėl priemonių, kurių imtasi siekiant kovoti su COVID-19 pandemija, Graikija su specialiomis atokiausiems regionams skirtomis priemonėmis susijusių patikrų vietoje negali atlikti pagal tuose straipsniuose nustatytas taisykles, ji gali nuspręsti:

                                       a)

                                       vietoj patikrų vietoje naudoti naujas technologijas, įskaitant su geografine vietove susietas nuotraukas, nuotraukas su nurodyta data, bepiločių orlaivių stebėjimo ataskaitas su nurodyta data, vaizdo konferencijas su paramos gavėjais arba bet kokius atitinkamus patvirtinamuosius dokumentus, kuriais galėtų būti remiamasi tikrinant, ar tinkamai įgyvendinamos priemonės;

                                       b)

                                       tas patikras už 2020 paraiškų teikimo metus atlikti bet kuriuo tų metų laikotarpiu su sąlyga, kad atliekant patikrą vis dar įmanoma patikrinti atitiktį pagalbos ir (arba) paramos skyrimo sąlygoms, taip pat po to, kai išmokėta galutinė išmoka.

                                 Taikydama pirmoje pastraipoje nustatytas nukrypti leidžiančias nuostatas, visų pirma keisdama patikrų laiką arba sumažindama jų skaičių, Graikija nustato alternatyvių metodų naudojimo tvarką, kad būtų išlaikytas tinkamas išlaidų teisėtumo ir tvarkingumo patikinimo lygis ir atitiktis kompleksinės paramos reikalavimams bei standartams.

                           6.   Taikant Reglamento (ES) Nr. 1306/2013 59 straipsnio 5 dalį, į patikrų, atliktų pagal šio straipsnio 2 ir 4 dalis, rezultatus neatsižvelgiama, kiek tai susiję su vėlesniais paraiškų teikimo metais. Tačiau tikrinimo normos padidinimas, kuris pagal tą nuostatą turėjo būti taikomas 2020 paraiškų teikimo metais, taikomas 2021 paraiškų teikimo metais atitinkamai padidinant tikrinimo normą.“

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. balandžio 20 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 16 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 549.

            (2)  OL L 78, 2013 3 20, p. 23.

            (3)  OL L 78, 2013 3 20, p. 41.

            (4)  2020 m. balandžio 16 d. Komisijos įgyvendinimo reglamentas (ES) 2020/532, kuriuo 2020 metų atžvilgiu nukrypstama nuo įgyvendinimo reglamentų (ES) Nr. 809/2014, (ES) Nr. 180/2014, (ES) Nr. 181/2014, (ES) 2017/892, (ES) 2016/1150, (ES) 2018/274, (ES) 2017/39, (ES) 2015/1368 ir (ES) 2016/1240 nuostatų dėl tam tikrų administracinių patikrų ir patikrų vietoje, kurios turi būti atliekamos įgyvendinant bendrą žemės ūkio politiką (OL L 119, 2020 4 17, p. 3).

            (5)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).

            (6)  2014 m. vasario 20 d. Komisijos įgyvendinimo reglamentas (ES) Nr. 180/2014, kuriuo nustatomos Europos Parlamento ir Tarybos reglamento (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams, taikymo taisyklės (OL L 63, 2014 3 4, p. 13).

            (7)  2014 m. vasario 20 d. Komisijos įgyvendinimo reglamentas (ES) Nr. 181/2014, kuriuo nustatomos Europos Parlamento ir Tarybos reglamento (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms, taikymo taisyklės (OL L 63, 2014 3 4, p. 53).